**ΕΝΟΤΗΤΑ 3: Η έκρηξη και η εξέλιξη της γαλλικής επανάστασης (1789-1794)**

***Πώς ήταν οργανωμένη η γαλλική κοινωνία κατά τον 18ο αιώνα ;***

Η γαλλική κοινωνία του 18ου αιώνα ήταν οργανωμένη σε τρεις θεσμοθετημένες τάξεις:

* τον κλήρο (0,5% του πληθυσμού),
* τους ευγενείς (1,5% του πληθυσμού) και
* την τρίτη τάξη (98% του πληθυσμού), που την αποτελούσαν οι αστοί, οι αγρότες και οι εργάτες.

Ο κλήρος και οι ευγενείς είχαν προνόμια, ενώ η τρίτη τάξη είχε μόνο υποχρεώσεις (πλήρωνε το σύνολο των φόρων, τη στιγμή που οι άλλες τάξεις δεν φορολογούνταν).

***Με ποιο κριτήριο διαμορφώνονταν οι κοινωνικές τάξεις;***

Οι άνθρωποι κατατάσσονταν στις κοινωνικές τάξεις  με κριτήριο την καταγωγή τους και τα προνόμια που τους είχαν απονεμηθεί από τον ηγεμόνα.

***Ποια ήταν τα αίτια της γαλλικής επανάστασης;***

* Η δυσαρέσκεια, ιδίως της αστικής τάξης (του ανώτερου στρώματος της τρίτης τάξης), η οποία ήταν αποκλεισμένη από τη λήψη των πολιτικών αποφάσεων.
* η επιδείνωση των συνθηκών ζωής της τρίτης τάξης από τα μέσα του 18ου αιώνα και οι ταυτόχρονες σπατάλες της Αυλής.
* Η πείνα που προκλήθηκε από τον φοβερό χειμώνα του 1788-1789 και η οποία οδήγησε τον λαό σε λεηλασίες πλούσιων σπιτιών και κρατικών αποθηκών.

**Η  ΠΡΩΤΗ ΦΑΣΗ ΤΗΣ ΕΠΑΝΑΣΤΑΣΗΣ, ΜΑΙΟΣ 1789 – ΑΥΓΟΥΣΤΟΣ 1792**

***Τι ήταν η Βαστίλη;***

Η Βαστίλη ήταν τόπος φυλάκισης και βασανιστηρίων όσων αντιδρούσαν στο παλαιό καθεστώς και μισητό σύμβολο της απολυταρχίας.

***Ποια  γεγονότα  οδήγησαν στην άλωσή της Βαστίλης;***

* **5 Μαϊου 1789**: Ο Βασιλιάς συγκαλεί συνέλευση των τάξεων στο ανάκτορο των Βερσαλιών. Εκεί, οι αντιπρόσωποι της τρίτης τάξης απαίτησαν μεταρρυθμίσεις, αλλά ο βασιλιάς ζήτησε να επιβληθούν νέοι φόροι που θα πλήρωναν αποκλειστικά τα μέλη της τρίτης τάξης.
* Οι αντιπρόσωποι της τρίτης τάξης αντέδρασαν και αυτοανακηρύχθηκαν Εθνική συνέλευση. Ο βασιλιάς δεν τους αναγνώρισε και διέταξε να κλείσει η αίθουσα όπου συνεδρίαζαν οι τάξεις.
* **20 Ιουνίου 1789**: Τότε, οι αντιπρόσωποι της τρίτης τάξης συγκεντρώθηκαν στην αίθουσα του σφαιριστηρίου, όπου ορκίστηκαν ότι θα συντάξουν σύνταγμα (όρκος του Σφαιριστηρίου). Στο πλευρό τους τάχθηκαν ορισμένοι κληρικοί και ευγενείς.
* **9 Ιουλίου 1789**: Ο βασιλιάς αναγκάστηκε να υποχωρήσει. Η Εθνοσυνέλευση αυτοανακηρύχθηκε Συντακτική συνέλευση που είχε δηλαδή σκοπό της να συντάξει σύνταγμα.
* Η υποχώρηση του Λουδοβίκου ΙΣΤ’, ωστόσο, δεν ήταν παρά μια κίνηση τακτικής, καθώς την ίδια στιγμή συγκέντρωνε, κρυφά, στρατό για να διαλύσει την Εθνοσυνέλευση.
* **14 Ιουλίου 1789**: Όταν έγιναν γνωστές οι παρασκηνιακές κινήσεις του βασιλιά, οργισμένοι πολίτες οπλίστηκαν για να υπερασπιστούν την Εθνοσυνέλευση: στις **14 Ιουλίου 1789** ο λαός του Παρισιού κατέλαβε τη Βαστίλη, τόπο φυλάκισης και βασανιστηρίων. Η 14η Ιουλίου αποτελεί σήμερα εθνική γιορτή των Γάλλων. Παράλληλα, όλο και περισσότερες περιοχές στην ύπαιθρο της Γαλλίας επαναστατούσαν.

***Ποιες ήταν οι ενέργειες της Συντακτικής Συνέλευσης;***

Σε αυτό το κλίμα, η Συντακτική συνέλευση:

* ανακοίνωσε την κατάργηση των προνομίων (4 Αυγούστου 1789) και
* ψήφισε τη **Διακήρυξη των Δικαιωμάτων του Ανθρώπου και του Πολίτη** , βασισμένη στις αρχές του Διαφωτισμού.

Ο βασιλιάς αποδέχθηκε αναγκαστικά αυτές τις αποφάσεις μετά την κατάληψη των ανακτόρων των Βερσαλιών από τον επαναστατημένο λαό (5 Οκτωβρίου 1789).

***Ποια ήταν τα  πολιτικά ρεύματα της Συντακτικής Συνέλευσης;***

Στη Συντακτική συνέλευση είχαν διαμορφωθεί τρία πολιτικά ρεύματα που πήραν τα ονόματά τους από τις θέσεις στις οποίες κάθονταν οι υποστηρικτές τους στην αίθουσα συνεδριάσεων:

* ***Δεξιά***: δεν επιθυμούσε περαιτέρω μεταβολές του παλαιού καθεστώτος.
* ***Κέντρο***: αποδοχή της μοναρχίας με συμμετοχή ευγενών και μεγαλοαστών.
* ***Αριστερά***: είχε όραμα ένα πολίτευμα αμερικανικού τύπου.

***Ποιοι ήταν οι φορείς διάδοσης των ιδεών της επανάστασης;***

* Οι *λέσχες* των Ιακωβίνων και των  Κορδελιέρων (πολιτικές οργανώσεις), που  έμοιαζαν με τις σημερινές κομματικές οργανώσεις κινητοποιούσαν πολλούς πολίτες.
* Οι *εφημερίδες*, που πολλαπλασιάστηκαν και διέδιδαν τις πολιτικές απόψεις.

***Ποια ήταν τα βασικά σημεία του πρώτου συντάγματος της Γαλλίας (1791) το οποίο  εγκαθίδρυσε το πολίτευμα της συνταγματικής μοναρχίας;***

Η Συντακτική ψήφισε, το 1791, το πρώτο σύνταγμα της Γαλλίας εγκαθιδρύοντας το πολίτευμα της **συνταγματικής μοναρχίας.**

1. Το έθνος ανακηρύχτηκε κυρίαρχο .
2. Ως νομοθετικό σώμα ορίστηκε η Νομοθετική συνέλευση (Βουλή), που θα προέκυπτε από εκλογές.
3. Δικαίωμα ψήφου : μόνο όσοι κατείχαν περιουσία και πλήρωναν φόρους.
4. Εκτελεστική εξουσία : βασιλιάς + έξι υπουργοί
5. Δικαστική εξουσία : αφαιρέθηκε από τον βασιλιά και κηρύχθηκε ανεξάρτητη.

***Ποιες ήταν οι επόμενες ενέργειες της Συντακτικής Συνέλευσης;***

1. Η εθνικοποίηση της περιουσίας του κλήρου που χρησιμοποιήθηκε ως εγγύηση για την έκδοση χαρτονομίσματος.
2. Οι κληρικοί ορίστηκαν λειτουργοί του κράτους που όφειλαν υπακοή, πρώτα απ’ όλα, στην πολιτεία.
3. Kαταργήθηκαν οι συντεχνίες (ενώσεις εμπόρων ή τεχνιτών με σκοπό την προάσπιση των επαγγελματικών συμφερόντων) και απαγορεύτηκαν οι απεργίες.

***Ποιά ήταν η αντίδραση του βασιλιά και της εκκλησίας στα μέτρα της Συντακτικής Συνέλευσης;***

Οι παραπάνω ρυθμίσεις δεν έγιναν αποδεκτές ούτε από την εκκλησία ούτε από τον βασιλιά, ο οποίος επιχείρησε να διαφύγει από τη Γαλλία αλλά έγινε αντιληπτός και αναγκάστηκε να επιστρέψει.

***Ποια προβλήματα αντιμετώπιζε η Νομοθετική Συνέλευση που προήλθε μετά από τις εκλογές του 1791;***

Η νέα Νομοθετική συνέλευση ελεγχόταν από τους Γιρονδίνους (μετριοπαθείς) και είχε να λύσει σοβαρά προβλήματα.

* Ο βασιλιάς και ορισμένοι αριστοκράτες σχεδίαζαν, σε συνεννόηση με τους βασιλείς της Αυστρίας και της Πρωσίας, επέμβαση εναντίον του επαναστατικού καθεστώτος.
* Την ίδια στιγμή ριζοσπαστικά τμήματα των λαϊκών στρωμάτων, οι sans-culottes (σαν-κιλότ˙ ο όρος αποδόθηκε παλαιότερα στα ελληνικά «αβράκωτοι», επειδή οι άνθρωποι αυτοί δεν φορούσαν τα εφαρμοστά παντελόνια, που συνήθιζαν να φορούν τότε οι αριστοκράτες και οι αστοί, αλλά απλά παντελόνια, όμοια με τα σημερινά), αξίωναν την έκπτωση του βασιλιά.

***Ποιες ενέργειες έκανε η Νομοθετική Συνέλευση και οι  Γιρονδίνοι (πολιτική ομάδα με μετριοπαθείς πολιτικές θέσεις) μετά τις εκλογές το 1791;***

* Οι Γιρονδίνοι, που εκτιμούσαν ότι μια πολεμική σύγκρουση θα συσπείρωνε τον λαό γύρω από το επαναστατικό καθεστώς, ώθησαν στην κήρυξη πολέμου εναντίον της Αυστρίας και της Πρωσίας (20 Απριλίου 1792).
* α) Οι πρώτες αποτυχίες του γαλλικού στρατού, β) η ύποπτη στάση του βασιλιά και γ) η πείνα ώθησαν τα λαϊκά στρώματα σε επαναστατική δράση. Ο λαός του Παρισιού κατέλαβε τα ανάκτορα του Κεραμεικού. Ο βασιλιάς κατέφυγε στη Νομοθετική, η οποία, όμως, τον έθεσε υπό περιορισμό.
* Οι εξελίξεις ήταν ραγδαίες. Η Νομοθετική:

1. Αναγνώρισε σε όλους τους άνδρες πολιτικά δικαιώματα (θέσπιση της καθολικής ψηφοφορίας)

2. Δήμευσε τις περιουσίες των αριστοκρατών που είχαν διαφύγει στο εξωτερικό,

3. Θέσπισε τον διαχωρισμό της εκκλησίας από το κράτος

4. Κήρυξε την πατρίδα σε κίνδυνο.

ΑΠΟΤΕΛΕΣΜΑ: Η νίκη κατά των Πρώσων στο Βαλμί (20 Σεπτεμβρίου 1792) έσωσε, στην κυριολεξία την τελευταία στιγμή, την επανάσταση.

**Η ΔΕΥΤΕΡΗ ΦΑΣΗ ΤΗΣ ΓΑΛΛΙΚΗΣ ΕΠΑΝΑΣΤΑΣΗΣ (ΣΕΠΤΕΜΒΡΙΟΣ 1792 – ΙΟΥΛΙΟΣ 1794)**

**Ποιες ενέργειες κάνει η Συμβατική Συνέλευση στη δεύτερη φάση (την πιο ακραία) της Γαλλικής Επανάστασης;**

Μετά από εκλογές με καθολική ψηφοφορία, αναδείχτηκε η Συμβατική συνέλευση, η οποία οδηγείται σε:

* Κατάργηση της μοναρχίας ( για πρώτη φορά στην Ευρώπη εγκαθιδρύεται η αβασίλευτη δημοκρατία)
* Εγκαθίδρυση του πολιτεύματος της αβασίλευτης δημοκρατίας.
* Υιοθέτηση νέου ημερολογίου.
* Καταδίκη του βασιλιά σε θάνατο.
* Συνέχιση του πολέμου.

***Ποια προβλήματα  αντιμετωπίζει η Συμβατική  Συνέλευση (τέλη 1792 – αρχές 1793);***

* Η συσπείρωση πολλών χωρών εναντίον της Γαλλίας
* Η εκδήλωση αντεπαναστατικών εξεγέρσεων στο εσωτερικό
* Η επιδείνωση της οικονομικής κατάστασης
* Αποτέλεσμα:  Ανατροπή των  Γιρονδίνων (μετριοπαθών) από τους Ορεινούς (που ήταν
* ριζοσπαστικότεροι)

***Ποιες ήταν οι ενέργειες της επαναστατικής κυβέρνησης των Ορεινών με ηγέτη το Ροβεσπιέρο;***

* Έγκριση του συντάγματος του έτους 1 της Δημοκρατίας.
* Αναδιοργάνωση του στρατού για την αντιμετώπιση των αντεπαναστατικών κινήσεων.
* Εκτελέσεις υπόπτων για αντεπαναστατική δράση (περίοδος της Τρομοκρατίας).
* Κατάργηση της χριστιανικής θρησκείας και θέσπιση της λατρείας του Ανώτατου Όντος.
* Υιοθέτηση νέων ονομάτων για τους μήνες.